text: Kolding-firma mistænkes for salg af sort gødning
  16 marts 2011 kl. 08.57
  Mere end 14.000 ton - eller næsten 550 store lastvognlæs. Så meget gødning mener Plantedirektoratet, at 160 danske landmænd ulovligt have brugt til skade for vandmiljøet i åer, søer og fjorde.
  Direktoratet har samarbejdet med Miljøstyrelsen, politiet og Skat om at optrevle ulovlighederne. Gødningen er importeret fra Tyskland af to virksomheder i Rønde og Kolding i Østjylland. Det skriver dagbladet  Politiken onsdag. 
  De pågældende landmænd risikerer bøder og at skulle betale en del af EU-støtten tilbage.  
  
  Landbrugets organisation tager afstand
  Brancheorganisationen Landbrug & Fødevarer tager skarpt afstand fra den sorte gødning, men er ifølge et internt notat, Politiken er i besiddelse af, meget bekymret for, at sagen skal skade hele erhvervets omdømme.
  Notatet er et referat fra et møde afholdt 4. marts, hvor det blev besluttet, at Landbrug & Fødevarer over for pressen skal fremhæve, at de 160 landmænd »heldigvis er få set i forhold til de over 40.000 danske landmænd«, og at »sagerne derfor ikke er udtryk for et generelt problem«.
  